Al doilea magazin IKEA din Bucureşti va avea aproximativ 37.000 de metri pătraţi, 1.300 de locuri de parcare, staţii de încărcare pentru maşini electrice, un restaurant cu 550 de locuri, bistro, magazin de delicatese suedeze şi locul de joacă pentru copii Småland.

„Peste 300 de locuri de muncă vor fi create în magazinul IKEA Pallady, iar recrutarea se bazează pe valorile IKEA: o dorinţă puternică de a învăţa, motivaţia de a face lucrurile mai bine, simplitatea şi bunul simţ, abilitatea de a conduce prin propriul exemplu, eficienţa şi atenţia pentru costuri”, au comunicat reprezentanţii retailerului suedez de mobilă şi decoraţiuni interioare.

IKEA va începe procesul de recrutare prin promovarea potenţialilor candidaţi talentaţi din unităţile existente (SEE şi internaţional) în funcţii noi în Pallady. După ce vor fi ocupate poziţiile din echipa de management a magazinului, IKEA va începe al doilea val de recrutare externă. Recrutarea în masă pentru angajaţii magazinului este planificată să înceapă în februarie-martie 2018.

Noul magazin va avea şi o seră de aproximativ 800 de metri pătraţi în Market Hall şi o zonă IKEA Café, concepută ca un spaţiu de întâlnire pentru vizitatori. Noul magazin IKEA va oferi mai multă inspiraţie şi o gamă de 9.200 de produse de mobilier şi accesorii cu design funcţional.

IKEA Pallady va dubla capacitatea IKEA de a prelua comenzi online pentru clienţii din România. Mai mult, un Customer Service Center, conceput pentru a răspunde clienţilor din toată ţara, va fi integrat în magazin.

Reprezentanţii IKEA au mai comunicat că se vor investi 86 de milioane de euro (valoarea totală a terenului şi a construcţiei) în cel de-al doilea magazin din Bucureşti.

Stefan Vanoverbeke, Country Retail Manager IKEA SEE, a declarat: „România este ţara din regiune în care avem cele mai ambiţioase planuri. Plănuim să creştem de la 3 la 13 magazine până în 2025, în regiunea de sud-est a Europei, formată din România, Croaţia, Slovenia şi Serbia, iar 9 dintre aceste magazine vor fi în România”. Stefan Vanoverbeke a adăugat că următoarele trei oraşe în care IKEA va deschide magazine în România sunt Timişoara, Braşov şi Cluj-Napoca, unde „construcţia depinde de terenurile disponibile, timpul necesar pentru obţinerea autorizaţiilor şi infrastructură”.

În urma achiziţiei terenului în iunie 2015, IKEA a depus documentaţia pentru un nou PUZ al terenului şi a primit aprobarea de la Primăria Generală a Capitalei în decembrie 2016. După ce a desemnat un constructor general, în septembrie 2017, şi a primit autorizaţia de construire finală de la Primăria Sectorului 3 din Bucureşti în octombrie 2017, au fost îndeplinite toate condiţiile pentru ca IKEA să poată începe lucrările de construcţie. Deschiderea magazinului IKEA Pallady este planificată pentru sfârşitul verii 2018.

IKEA Group deţine şi operează 355 de magazine în 29 de ţări (la data de 31 august 2017). Magazinul IKEA din zona comercială Băneasa este cel de-al 253-lea magazin, deschis pe data de 21 martie 2007 ca franciză locală. În martie 2010, IKEA România a devenit parte a IKEA Group, în organizaţia IKEA South East Europe care include şi Croaţia, Slovenia şi Serbia. În anul financiar 2017 (1 septembrie 2016 - 31 august 2017), magazinul IKEA din România a fost vizitat de 3,3 milioane de persoane şi 7,5 milioane de vizitatori unici au vizitat site-ul www.IKEA.ro.